לאונרדו (צבי הנינג'ה)

לאונרדו (באנגלית: Leonardo), הידוע גם בכינויו ליאו (Leo), הוא דמות בדיונית של גיבור-על צב-מוטאנט המופיע בחוברות הקומיקס צבי הנינג'ה. דמותו של לאונרדו הופיעה במקור לראשונה בחוברת Teenage Mutant Ninja Turtles #1 בהוצאת מיראז' סטודיו ממאי 1984 ובמחודש בחוברת Teenage Mutant Ninja Turtles #1 בהוצאת IDW Publishing מאוגוסט 2011, ונוצרה על ידי הכותב קווין איסטמן והמאייר פיטר ליירד. לאונרדו הוא בנם הבכור של טאנג שן והמאטו יושי, אחיהם הגדול של רפאל, דונטלו ומיכלאנג'לו. הוא נינג'ה הלוחם בפשע בניו יורק, וחבר בצוות "צבי הנינג'ה" לו הוא משמש כמנהיג. הוא הרציני, האחראי והמיומן ביותר מבין כל אחיו, והוא חי לפי קוד הבושידו לו הוא רוכש כבוד רב, כשהוא מקדיש את מרבית זמנו לאימוני אמנויות לחימה והעשרת ידעו. לאונרדו משתמש בשתי חרבות נינג'אטו כנשקו, ועוטה על עיניו בנדנה כחולה (במקור, בהרצה של מיראז', הייתה זו אדומה). הוא קרוי על שמו של אמן הרנסאנס ואיש האשכולות לאונרדו דה וינצ'י. את דמותו של לאונרדו בטרילוגיית סרטי הלייב אקשן משנות ה-90 דיבב בריאן טוצ'י, כשהבובה שלו הופעלה בראשון בידי דייוויד פורמן ובשני ובשלישי בידי מארק קאסו. בסרט ההנפשה ממוחשבת מ-2007, דיבב את דמותו ג'יימס ארנולד טיילור. בסדרת האתחול בלכידת תנועה מהעשור השני, בראשון פיט פלוסזק גילם בעוד ג'וני נוקסוויל דיבב ובשני פלוסזק עשה את שניהם. בסדרת הטלוויזיה מ-1987 קאם קלארק דיבב את דמותו, בסדרה מ-1997 גייב הוות' גילם בעוד מייקל דובסון דיבב, בסדרה מ-2003 מייקל סינטרניקלאס ובסדרה מ-2012 תחילה ג'ייסון ביגס ולאחר מכן סת' גרין. לאונרדו הוא האח הבכור מבין הצבים ומתואר גם כאח הרציני, המיומן והממושמע ביותר. פעמים רבות נראה כי לאונרדו הוא מנהיגם של הצבים בשטח מכיוון שהוא מדריך אותם ומטיף להם משמעת, אך לאונרדו לא מחשיב עצמו כמנהיג. בחוברת Leonardo #1 יוצא לאונרדו לריצה על גגות העיר ניו יורק ושם נתקל במארב של שבט הרגל, כנופיית פשע מרכזית וגדולה בניו יורק. לאונרדו נלחם בהם בקרב קשה עד שבסופו הוא מאבד את הכרתו ונזרק לחלון ביתה של אפריל או'ניל, כאשר במקביל מגיעים רפאל, דונטלו ומיכלאנג'לו, ספלינטר, קייסי ג'ונס לזירת העימות של לאונרדו וממשיכים להיאבק מול כוחות שבט הרגל. בסופו של דבר, נשרף הבניין עליו התעמתו הכוחות ורבים נפגעים. כתוצאה מהשריפה בורחים הצבים, קייסי ואפריל לבית החווה של אפריל אשר בנורת'המפטון, מסצ'וסטס. במהלך תקופת שהותם של הצבים, ספלינטר, אפריל וקייסי בנורת'המפטון מתאוששים אילו מפצעיהם, ולאונרדו מאבד את אמונו אצל ספלינטר. במהלך קשת הסיפור "השיבה לניו יורק" מתנהל עימות אלים וקשה בין לאונרדו לאחיו רפאל כאשר רפאל דורש לחזור לניו יורק ולהילחם בשבט הרגל ומנהיגו שרדר בעוד לאונרדו מציע להישאר בנורת'המפטון. בתגובה רפאל מאשים את לאונרדו בפחדנות והשניים מתחילים להיאבק אחד בשני כאשר רפאל מכה בחוזקה את לאונרדו הזורק אותו בתגובה לעבר קיר אסם. יחד עם מיכלאנג'לו ודונטלו הם חוזרים לניו יורק ויוצאים לתקוף את שבט הרגל, במקביל רפאל רוצה להוכיח ללאונרדו כי אינו פוחד ויוצא להילחם בשרדר בכוחות עצמו. בדרכו אל שרדר הוכה רפאל קשות על ידי עוזרו של שרדר אך ניצל על ידי לאונרדו. לאחר שלאונרדו מציל את רפאל מתפתח בין השניים דו-שיח בו רפאל מצווה עליו לוותר על תפקידו כמנהיגם ויוצא להילחם לבדו בשרדר. במהלך הקרב בין רפאל לשרדר רפאל נפצע קשות אך לאונרדו מגיע למקום והורג את שרדר. בכרך השני של סדרת הקומיקס מתחילים הצבים לחיות במקומות נפרדים כאשר לאונרדו עובר לגור במאורת ביוב נפרדת, במהלך שהותו במאורת הביוב הנפרדת רפאל נהיה רגוע ונינוח יותר מבדרך כלל. מאוחר יותר, במהלך מאורעות הכרך הרביעי וכאשר הצבים בשנות השלושים לחייהם, ממשיך לאונרדו להנהיג את הצבים והסכסוך שלו עם רפאל נרגע. הקומיקס בפרסום אימג' קומיקס היווה ככרך השלישי של הרצת מיראז' סטודיו, אשר נתנו לאימג' את המושכות לזמן מה. לאחר שלקחו לעצם מיראז' את המושכות בחזרה, הודיעו אלה כי כל מאורעות הכרך השלישי לא התקיימו מעולם. באירועי הכרך השלישי הופכת דמותו של לאונרדו לאפלה במיוחד, ובהמשך אף מאבד את ידו לאחר שהותקף על ידי יצור על-טבעי. עד תום אירועי הכרך השלישי, השתמש לאונרדו בסכין נשלפת בתור יד. בטרילוגית סרטי הלייב אקשן המקורית לאונרדו תואר כרגיש, צנוע ומעט אגואיסט. לאונרדו גולם על ידי דוד פורמן ודובב על ידי בריאן טוצ'י. בגרסה העברית שדובבה לסרט הראשון דובב על ידי דן תורן. בסרט האנימציה מ-2007 לאונרדו נשלח על ידי ספלינטר לחדד את כישורי המנהיגות שלו, אפריל מוצאת אותו ביערות צפון אמריקה ומשכנעת אותו לחזור לניו יורק בטענה שרשע חדש מגיע לעיר. בסרט זה דובב לאונרדו על ידי ארנולד טיילור. דובב בגרסה העברית על ידי מולי שולמן. לאונרדו מופיע בסרט האתחול מ-2014 בבימויו של ג'ונתן ליבסמן והפקתו של מייקל ביי. את לאונרדו מגלם פיט פלוסזק ואילו ג'וני נוקסוויל מדבב אותו. בגרסה העברית של הסרט השני מדבב אותו דן שצברג. לאונרדו מופיע בסרט "צבי הנינג'ה: טירוף המוטנטים" הוא מתואר כמנהיג החבורה שהוא לא נסבל על ידי השאר כשהוא מדבר, וכן בגרסה הזאת הוא מתאהב באפריל, והם הופכים לזוג בסוף הסרט. מדובב על ידי ניקולס קאנטו, ובגרסה העברית על ידי נועם טל. בצבי הנינג'ה (סדרת טלוויזיה, 1987) לאונרדו מתואר כמנהיג הצבים, כלוחם מוסרי שמאמין בטוב ואפילו די "מרובע". בשיר הפתיחה הוא מוצג באופן מפורש כ"לאונרדו מנהיג הצבים". במספר פרקים הוא חווה משבר מנהיגות ויוצא למסע חיפוש עצמי, אך חוזר להנהיג את אחיו הצבים כאשר הם לא מסתדרים בלעדיו. מדובב בגרסה העברית על ידי עידו מוסרי. סדרת הלייב אקשן מ-1997 התמקדה בעיקר ביריבות בין לאונרדו לרפאל. נשקיו בסדרה הם זוג חרבות נינג'אטו שיכולות להיפתח לזוג להבים. בגרסה העברית מדובב על ידי רנן רום וניר רון. בצבי הנינג'ה (סדרת טלוויזיה, 2003) לאונרדו מתואר כלוחם הרציני והמיומן ביותר מבין הצבים. הוא מנהיג הצבים בקרב, דבר שלעיתים גורר עימותים עם רפאל חם המזג המכנה אותו בסרקזם "fearless leader" ("מנהיג עשוי ללא חת"). בתחילת הסדרה לאונרדו מצליח להרשים את אורוקו "שרדר" סאקי שמציע לו להצטרף אליו "להילחם ברשע". לאונרדו מספר על כך למאסטר ספלינטר שמגלה לצבים את האמת על שרדר. לאונרדו נלחם בידיים חשופות מול הון, הבריון של שרדר, החמוש בחרב קטאנה ומביס אותו. הוא זוכה באמון האוטרינים, גזע חייזרי שנלחם בשרדר. כמו בקומיקס, גם בסדרה לאונרדו מתעמת עם שבט הרגל ונפצע קשות. לוקח לו זמן להחלים ולהחזיר את הביטחון העצמי והוא אף מצליח לערוף לשרדר את הראש בדו-קרב במפקדה של שרדר. בהמשך מתגלה ששרדר הוא אוטרן בעצמו ושלאונרדו ערף רק את ראש הרובוט אותו מפעיל שרדר מתוך הקרביים. לאונרדו מנסה לראות את הטוב בכל אחד ומפתח יחסי אהבה-יריבות עם קראי, בתו המאומצת של שרדר. בעונות מאוחרות יותר של הסדרה לאונרדו נהייה יותר תוקפני וקשה עם עצמו. בעונה הרביעית לאונרדו מתאמן תחת הסנסאיי העתיק שאימן את המאטו יושי, דבר שמחזק את יכולותיו וכישורי הלחימה שלו. בעונות הרביעית והחמישית לאונרדו נפצע וחווה משברים אישיים אך לא מצליח להביס את שרדר וקראי. בגרסה העברית מדובב על ידי גיל נתנזון. בצבי הנינג'ה (סדרת הטלוויזיה, 2012) לאונרדו מתואר כמי שקיבל את המנהיגות מספלינטר. במהלך הסדרה הוא מנהל יחסי אהבה-שנאה לקראי ובהמשך היא הופכת להיות בת ברית שלו, לאחר שהיא גילתה שספלינטר הוא אביה. בסוף העונה הרביעית, לאחר שספלינטר נרצח על ידי שרדר שהפך להיות מוטנט, לאונרדו הופך להיות המדריך החדש ואף זוכה להשמיד את שרדר ולערוף את ראשו. בגרסה העברית מדובב על ידי יהונתן מגון. בסדרה "עלייתם של צבי הנינג'ה" משנת 2018, לאונרדו מוצג לראשונה שהוא לא מנהיג את קבוצת הצבים. בפרק הראשון נהרסו חרבות הקטאנה שלו והוא החליף אותם בחרב נודאצ'י רוחנית. כמו כן, הוא מוצג כמישהו שחובב אתגרים והרפתקאות, ומוביל את הצבים להרפתקאות מסוכנות. בסוף העונה השנייה בסדרה הוא מונה במקומו של רפאל למנהיג החדש. וכן חרבות הקטאנה שלו שבו, לאחר שהם נהפכו בעזרת כוח רוחני מאתי חפירה קטנים. בסדרה הזאת לאונרדו הוא צב מזן צבגון אדום-אוזן. מדובב על ידי עידו מוסרי. ב"סיפורם של צבי הנינג'ה" שיצא ב-2024 וממשיך את עלילת הסרט "צבי הנינג'ה: טירוף המוטנטים", לאונרדו מוצג כחנון וכמנהיג הצבים, שהעלילה של הסדרה מתרחשת דרך עלילון שיצר. מדובב על ידי עידו מוסרי. צבי הנינג'ה (סדרת טלוויזיה, 1987) צבי הנינג'ה (סדרת טלוויזיה, 2003) צבי הנינג'ה (סרט, 2007) צבי הנינג'ה (סדרת טלוויזיה, 2012) מדיה וקבצים בנושא לאונרדו בוויקישיתוף דף הדמות בפרויקט ויקיה המוקדש לצבי הנינג'ה Teenage Mutant Ninja Turtles #19-21 TMNT: The Rennaissance Reptiles Return, באתר Kung Fu Magazine Anthony Breznican, ‏Raising shell, באתר USA Today, ‏20 במרץ 2007 New Teenage Mutant Ninja Turtles Film, באתר Coming Soon Mike Fleming Jr, ‏Deadline Lifts The Shell Off The Ninja Turtles, באתר Deadline, ‏25 במרץ 2013 Mike Fleming Jr, ‏Johnny Knoxville, Tony Shalhoub Lend Voices To ‘Teenage Mutant Ninja Turtles’‎, באתר Deadline, ‏3 באפריל 2014